至游堂
作者：楊傑
朝代：宋

paragraphs: 人孰不好游，外物常求備。
佳勝窮山海，紛華樂朝市。
不知務內觀，未得游之至。
達士靡窺牖，天道已昭熾。
六合極周流，萬化覽要會。
瀟灑須川守，名堂慕髙致。
政清民訟簡，庭木交蒼翠。
間關林鳥鳴，跳躍池魚戲。
逍遥成詠歌，吏隱欣得地。
視聽與人同，所適與人異。
翻笑列禦宼，不出終身愧。
吾亦愛吾廬，豈獨壺丘氏。